ཕྱི་དྲོ།སྒྲོལ་མ་མཚོས་བུད་ཤིང་ཁུར་བོ་ཞིག་ཁུར་ནས་ཁྱིམ་དུ་སླེབས་བྱུང་།ཉིན་རེར་ཐེངས་གཅིག་ལ་ནགས་སུ་འགྲོ་བ་ནི་ཁོ་མོའི་ཉིན་གང་གི་ལས་ཀའི་གོ་རིམ་ཁྲོད་ཀྱི་ཆ་ཤས་ཤིག་ཡིན།ཡིན་ན་ཡང་།ནགས་ཐག་རིང་བས་ནམ་གསལ་མ་ཐག་སོང་ན་ཉིན་གུང་ཡོལ་བའི་དུས་སུ་ད་གཟོད་ཕྱིར་ཁྱིམ་དུ་སླེབས་ཐུབ་པ་ཙམ་ཡིན།ཁོ་མོའི་དཀར་ཞིང་གཙང་བའི་གདོང་གི་དཔྲལ་བ་དང་སྣ་མགོ་ན་རྔུལ་ཆུའི་དོག་པ་འཛུམ་ཚུལ་ལ་བལྟས་ན་བུད་མེད་གྲུང་མ་ཞིག་ཡིན་པ་ཤེས་ཐུབ་ཅིང་།རིང་ཞིང་གནག་པའི་སྐྲའི་ལན་བུ་མགོ་ལ་དཀྲིས་ཡོད་པ་དེ་ལས་ཀྱང་ལས་ཀ་པ་མཛངས་མ་ཞིག་ཡིན་པའང་རྟོགས་ནུས།